**รูปแบบการจัดการแข่งขันฟุตบอลนักเรียนในประเทศไทย**

ขจรเกียรติ ขนชิต\* สมชาย ประเสริฐศิริพันธ์ \*\*

บทคัดย่อ

การวิจัยครั้งนี้มีวัตถุประสงค์ เพื่อศึกษารูปแบบการจัดการแข่งขันฟุตบอลนักเรียนในประเทศไทย ด้วยการวิจัยแบบบูรณาการ (Integrated Research) ระหว่างการวิจัยแบบบรรยาย (Descriptive Research) และการวิจัยอนาคต (Futures Research) โดยมีผู้เชี่ยวชาญ จำนวน 17 ราย ให้การสัมภาษณ์ในรอบแรกนำผลการสัมภาษณ์มาวิเคราะห์และสังเคราะห์กับข้อมูลพื้นฐานประกอบการพิจารณา ตามรูปแบบการวิจัยเชิงบรรยาย (Descriptive Research ) เพื่อให้ได้รูปแบบการจัดการแข่งขันฟุตบอลนักเรียนในประเทศไทย จากนั้นผู้วิจัยได้สร้างแบบสอบถามเพื่อการศึกษารูปแบบการจัดการแข่งขันฟุตบอลนักเรียนในประเทศไทย ไปเก็บข้อมูลกับผู้ที่มีประสบการณ์ในการทำงานเกี่ยวกับฟุตบอลจำนวน 40 ราย นำมาวิเคราะห์ข้อมูลด้วยการใช้โปรแกรมคอมพิวเตอร์ เพื่อคำนวณหาค่ามัธยฐาน (Median) ค่าฐานนิยม (Mode) ค่าเฉลี่ย (Mean) และค่าพิสัยระหว่าง ควอไทล์ (Interquartile Range) และพิจารณาความสอดคล้องของรูปแบบการจัดการแข่งขันฟุตบอลนักเรียนในประเทศไทยที่มีโอกาสเกิดขึ้นจริง และนำผลมาอภิปรายกลุ่มกับผู้เชี่ยวชาญจำนวน 5 ท่าน พิจารณาความสอดคล้องของรูปแบบการจัดการแข่งขันฟุตบอลนักเรียนในประเทศไทยที่มีโอกาสเกิดขึ้นจริง

ผลการวิจัย พบว่า รูปแบบการจัดการแข่งขันฟุตบอลนักเรียนในประเทศไทย ประกอบด้วย 1) นักเรียนที่เข้าร่วมการแข่งขันฟุตบอลแบ่งเป็นกลุ่มอายุ 12-14-16-18 ปี ตามแบบของกรมพลศึกษา 2) กรม พลศึกษาเป็นผู้รับผิดชอบในการจัดการแข่งขันฟุตบอลนักเรียนในประเทศไทย 3) จัดการแข่งขันฟุตบอลโดยแบ่งเป็นประเภท ก ข ค ระบบลีก จัดการแข่งขันฟุตบอลโดยแบ่งเป็นระบบโซนตามภูมิภาค 4) ระยะเวลาในการดำเนินการแข่งขันฟุตบอล 6 เดือน โดยใช้ระบบลีก Tournament 5) ทีมที่เข้าร่วมการแข่งขันฟุตบอลนักเรียนในประเทศไทยแบ่งเป็นรุ่นมัธยมศึกษาตอนต้นและมัธยมศึกษาตอนปลาย 6) ควรจำกัดจำนวนทีมเพื่อไปเล่น small league 6 ทีม แต่ละภาค แล้วนำมาแข่งแบบ Tournament 7) ผู้ฝึกสอนฟุตบอลนักเรียนต้องผ่านวุฒิบัตร T License ของสมาคมกีฬาฟุตบอลแห่งประเทศไทย 8) อัตราส่วนของ ผู้ฝึกสอนต่อผู้เล่นเป็น 2: 18 ผู้ช่วย

ผู้ฝึกสอน 3 - 5 คน 9) ผู้ฝึกสอนกีฬาฟุตบอลนักเรียนต้องมีวุฒิบัตร อย่างน้อยระดับ T License ของกรม พลศึกษา 10) กรมพลศึกษา สมาคมกีฬาฟุตบอลแห่งประเทศไทยและกระทรวงศึกษาธิการควรมีการวางแผนการ

ทำงานร่วมกันและการประเมินคุณภาพการจัดการแข่งขันฟุตบอลนักเรียนแห่งประเทศไทยในแต่ละปีเพื่อนำมาปรับปรุงและพัฒนาได้ โรงเรียนมีการพัฒนานักกีฬาโดยใช้วิชาการด้านวิทยาศาสตร์การกีฬาการใช้บริการสนามกีฬาการเชื่อมโยงพันธมิตรธุรกิจ และการสร้างกิจกรรมกีฬาที่ให้คนมีส่วนร่วมมาก ๆ เพื่อให้ธุรกิจที่เกี่ยวข้องเข้าร่วมลงทุน

คำสำคัญ :รูปแบบการจัดการแข่งขัน, ฟุตบอลนักเรียน, วิทยาศาสตร์การกีฬา

\* นักศึกษาปริญญาเอก คณะวิทยาศาสตร์การกีฬา มหาวิทยาลัยเกษตรศาสตร์

\*\*อาจารย์ ดร. ประจำคณะวิทยาศาสตร์การกีฬา มหาวิทยาลัยเกษตรศาสตร์

ติดต่อผู้นิพนธ์: ขจรเกียรติ ขนชิต E-mail: [ksunchit.1143@gmail.com](mailto:ksunchit.1143@gmail.com). มือถือ 087 826 1231

วันที่รับบทความ 22 มีนาคม 2562 วันที่แก้ไขบทความ 22 พฤษภาคม 2564 วันที่ตอบรับ 17 มิถุนายน 2564

**Management model of student football competitions in Thailand**

Kajornkiat Khunchit**\*** Somchai Prasertsiripun **\*\***

**Abstract**

This research aims to study the format of student football competitions in Thailand through integrated research. during descriptive research and future research There were 17 experts who gave interviews in the first round. The results of the interviews were analyzed and synthesized with basic information for consideration. according to the descriptive research model in order to obtain a format for organizing student football competitions in Thailand The researcher then created a questionnaire to study the format of the student football tournament in Thailand. To collect data with 40 people who have experience in working with football. The data was analyzed using a computer program. To calculate the median, baseline values, mean and interquartile ranges and to consider the coherence of the actual model of student football competitions in Thailand. And bring the results to a group discussion with 5 experts to consider the consistency of the model of organizing student football matches in Thailand that has the potential to actually happen.

The results of the research revealed that the format of student football competitions in Thailand consisted of 1) students who participated in football competitions were divided into age groups 12-14-16-18 years according to the form of the Department of Physical Education 2) Department of Physical Education was responsible for Organize student football competitions in Thailand. 3) Organize football competitions in categories A. B. C. League system Organize football competitions by region system. 4) The duration of football competitions is 6 months using the League Tournament system. 5) Teams. 6) Should limit the number of teams to play in the small league, 6 teams in each region and then compete in a tournament format. 7) Student soccer coaches must pass a T certificate. License of the Football Association of Thailand 8) The ratio of coaches to players is 2: 18, assistant coaches 3-5 people. 9) Student soccer coaches must have a certificate. At least T License level of the Department of Physical Education 10) The Department of Physical Education, the Football Association of Thailand and the Ministry of Education should have a joint plan and assessment of the quality of student football competitions in Thailand each year to improve and develop The school develops athletes through the academic field of sports science, the use of sports fields, the linking of business partners. and the creation of

\* Doctoral student, Faculty of Sports Science, Kasetsart University. ,

\*\* Dr., Faculty of Sports Science, Kasetsart University.,

Contract: Kajornkiat Khunchit E-mail: [ksunchit.1143@gmail.com](mailto:ksunchit.1143@gmail.com). Mobile: 087 826 1231

Received: March 22, 2019 ; Revised: May 22, 2021 ;Accepted: June 17, 2021

sporting activities that involve a lot of people for related businesses to invest

Keywords:Management model of student football, student football, sports science

**บทนำ**

สภาพการณ์ในยุคปัจจุบัน ฟุตบอลนับว่ามีความสำคัญเพิ่มมากขึ้นเป็นลำดับ โดยเฉพาะอย่างยิ่งในกลุ่มเด็กและเยาวชน การเล่นฟุตบอลทำให้เกิดการพัฒนาทางด้านร่างกาย จิตใจ อารมณ์ สังคม และสติปัญญา นอกจากนี้ ยังเป็นการใช้เวลาว่างให้เกิดประโยชน์ รวมทั้งการหลีกเลี่ยงอบายมุขและยาเสพติดได้ (นนชัย ศานติบุตร, 2550) แต่การพัฒนากีฬาในประเทศไทยยังไม่ประสบความสำเร็จเท่าที่ควร ปัญหาของฟุตบอลไทยที่พบ คือ ยังขาดการพัฒนาและการเริ่มต้นที่ดีหรือช้าไป ผลที่ได้รับจากการแข่งขันฟุตบอลในช่วงระยะ 10 ปีที่ผ่านมา เป็นไปอย่างไม่มีระบบและยังไม่มีแบบแผน มักมีรูปแบบเพียงเพื่อให้จบการแข่งขันของแต่ละรายการ แล้วก็ผ่านไปไม่มีความต่อเนื่อง ระบบการจัดการแข่งขันฟุตบอลภายในประเทศในระดับต่าง ๆ ยังไม่เป็นระบบและไม่เป็นประโยชน์ต่อการส่งเสริมพัฒนามาตรฐานกีฬาฟุตบอลในประเทศ การบริหาร มีงบประมาณจำกัดโดยเฉพาะในระดับสโมสร ทำให้สโมสรต่าง ๆ ยังขาดความเข้มแข็ง มีความอ่อนแอ และขาดกำลังสำคัญในการบริหารจัดการฟุตบอลทำให้เป็นปัญหาและอุปสรรคต่อการพัฒนามาตรฐานกีฬาฟุตบอลในประเทศไทย

สำหรับระบบการจัดการแข่งขันกีฬาฟุตบอลนักเรียนในประเทศไทย พบว่ามีปัญหาดังนี้ 1) มีหลายหน่วยงานดำเนินการ ส่วนใหญ่จะเป็นรูปแบบต่างคนต่างจัดการแข่งขัน (องค์การบริหารส่วนจังหวัด เทศบาล กรมพลศึกษาและกระทรวงศึกษาธิการ เป็นต้น 2) การจัดแบ่งอายุผู้เล่นของที่มีอยู่เป็นการแบ่งโดยแต่ละหน่วยงานที่รับผิดชอบยังไม่มีการตกลงร่วมกันของทุกหน่วยงานที่รับผิดชอบ เพื่อให้ระบบการแบ่งกลุ่มอายุเป็นระบบเดียวกัน 3) การพัฒนานักกีฬา ขาดความต่อเนื่องและการจัดระบบที่ชัดเจน ทำให้นักกีฬาขาดโอกาสที่จะรับการส่งเสริม และพัฒนาถึงขีดความสามารถสูงสุด และ 4) รายการแข่งขันบางครั้งมีความถี่เกินไปและมีความซ้ำซ้อน เป็นเหตุให้นักกีฬาต้องแข่งขันบ่อย และมากเกินความจำเป็นบางครั้ง นักกีฬาก็ไม่ได้รับการจัดระบบที่จะช่วยให้มีโอกาสพักเพียงพอ บางรายก็พลาดโอกาสที่จะเข้าร่วมการแข่งขัน

ด้วยเหตุนี้ ผู้วิจัยจึงได้มีความสนใจที่จะศึกษารูปแบบการจัดการแข่งขันฟุตบอลนักเรียนในประเทศไทย เพื่อหาแนวทางและวิธีการจัดการแข่งขันให้เป็นระบบที่เอื้อต่อการส่งเสริมและพัฒนานักกีฬาฟุตบอลนักเรียนให้ถึงระดับที่ได้มาตรฐานให้ถึงระดับที่จะเป็นกำลังสำรอง เพื่อการพัฒนาและการส่งเสริมให้เป็นนักกีฬาเยาวชนทีมชาติ เป็นตัวกำหนดทีมชาติและเป็นตัวแทนทีมชาติ รวมถึงทีมฟุตบอลอาชีพในที่สุด

**วัตถุประสงค์ของงานวิจัย**

เพื่อศึกษารูปแบบการจัดการแข่งขันกีฬาฟุตบอลนักเรียนในประเทศไทย

**วิธีดำเนินการวิจัย**

**กลุ่มประชากร กลุ่มตัวอย่าง**

1. ประชากรและกลุ่มตัวอย่างสำหรับสร้างแบบสัมภาษณ์เพื่อศึกษารูปแบบการจัดการแข่งขันฟุตบอลนักเรียนในประเทศไทย ซึ่งเป็นผู้เชี่ยวชาญที่มีความรู้ ความสามารถและมีประสบการณ์ ในด้านกีฬาฟุตบอล โดยการเลือกแบบเจาะจง (Purposive Sampling) จำนวน 17 ราย

2. ประชากรและกลุ่มตัวอย่างผู้ตอบแบบสอบถามรูปแบบการจัดการแข่งขันฟุตบอลนักเรียน ในประเทศไทย ได้แก่ กลุ่มผู้บริหารที่เกี่ยวข้องกับการจัดแข่งขันกีฬาฟุตบอลนักเรียนจากหน่วยงานต่าง ๆ กลุ่มผู้สนับสนุนการจัดแข่งขันกีฬาฟุตบอลนักเรียน กลุ่มสื่อสารมวลชนกีฬา กลุ่มผู้ทรงคุณวุฒิ/นักวิชาการด้านกีฬาฟุตบอลนักเรียนกลุ่มผู้บริหารสมาคมฟุตบอลแห่งประเทศไทย กลุ่มผู้จัดการแข่งขันฟุตบอลอาชีพ จำนวน 40 ราย

**เครื่องมือที่ใช้ในการวิจัย** เครื่องมือที่ใช้ในการเก็บรวบรวมข้อมูลเพื่อการวิจัยในครั้งนี้ แบ่งออกได้ดังนี้

1. แบบสัมภาษณ์ (Interview Form) แบบสัมภาษณ์ตามกระบวนการ EDFR รอบที่ 1 เกี่ยวกับองค์ประกอบและการศึกษารูปแบบการจัดการแข่งขันฟุตบอลนักเรียนในประเทศไทยมีลักษณะเป็นแบบสัมภาษณ์แบบมีโครงสร้าง (Structured Interview) โดยจะสัมภาษณ์ในเชิงอนาคตเป็นไปได้มากที่สุด (Most Probably) ผู้วิจัยจะนำมาสรุปด้วยเทคนิคการสรุปสะสม (Cumulative Summarization Technique) เพื่อให้ผู้เชี่ยวชาญยืนยันหรือปรับปรุงแก้ไขสิ่งที่ผู้เชี่ยวชาญให้สัมภาษณ์ทุกครั้งตามประเด็นหรือเมื่อเสร็จสิ้นการสัมภาษณ์ นอกจากนี้ยังสามารถตรวจสอบกับการจดบันทึกขณะสัมภาษณ์ได้
2. แบบสอบถาม (Questionnaire) เพื่อใช้ในการสอบถามความคิดเห็นผู้เชี่ยวชาญเกี่ยวกับการศึกษารูปแบบการจัดการแข่งขันฟุตบอลนักเรียนในประเทศไทย ซึ่งจะมี 2 ชุด คือ

ชุดที่ 1 เป็นแบบสอบถาม ตามกระบวนการ EDFR รอบที่ 2 ที่ผู้วิจัยสร้างขึ้นจากข้อมูลที่ได้จากการสรุปผลการสัมภาษณ์ผู้เชี่ยวชาญในรอบแรก และพิจารณาต้นร่างรูปแบบการจัดการแข่งขันฟุตบอลนักเรียนในประเทศไทย ซึ่งประกอบไปด้วย 2 ส่วน ดังนี้

ส่วนที่ 1 ข้อมูลทั่วไปของผู้เชี่ยวชาญที่ตอบแบบสอบถาม ได้แก่ เพศ อายุ วุฒิทางการศึกษา ตำแหน่งหน้าที่การงานในปัจจุบัน และประสบการณ์ในการทำงานเกี่ยวกับกีฬาฟุตบอล

ส่วนที่ 2 ข้อมูลเกี่ยวกับการศึกษารูปแบบการจัดการแข่งขันฟุตบอลนักเรียนในประเทศไทย เป็นคำถามเกี่ยวกับโอกาสที่แต่ละข้อคำถามจะเกิดขึ้นหรือเป็นจริงในอนาคต 5 อันดับ จากโอกาสที่สิ่งนั้นจะเกิดขึ้นจริง มากที่สุด มาก ปานกลาง น้อยและน้อยที่สุด

ชุดที่ 2เป็นแบบสอบถาม ตามกระบวนการ EDFR รอบที่ 3ที่สร้างขึ้นจากการที่ผู้วิจัยได้ปรับเปลี่ยนแก้ไขและเพิ่มเติมข้อความตามความคิดเห็นของผู้เชี่ยวชาญที่ได้จากการตอบแบบสอบถามรอบที่ 2 ซึ่งเป็นแบบสอบถามมาตราส่วนประมาณค่า (Rating Scale) 5 ระดับ ซึ่งคล้ายกับแบบสอบถามในรอบที่ 2 ต่างกันที่ในข้อคำถามแต่ละข้อจะมีการระบุค่ามัธยฐาน (Median) ฐานนิยม (Mode) ค่าเฉลี่ย (Mean) ค่าพิสัยระหว่างควอไทล์ (Interquartile Range) ของกลุ่มผู้เชี่ยวชาญและคำตอบเดิมของผู้เชี่ยวชาญแต่ละคนในแต่ละข้อ เพื่อเป็นข้อมูลสำหรับผู้เชี่ยวชาญที่ใช้ในการพิจารณาในการตอบแบบสอบถามในรอบที่ 3 รวมทั้งขอให้ผู้เชี่ยวชาญได้เพิ่มเติมเหตุผลในกรณีที่คำตอบของผู้เชี่ยวชาญแตกต่างไปจากความคิดเห็น ของกลุ่ม โดยได้พิจารณาข้อคำถามองค์ประกอบที่มีผลวิเคราะห์เป็นไปตามเกณฑ์

**การวิเคราะห์ข้อมูลการวิจัย** วิเคราะห์ข้อมูลที่ได้จากการสัมภาษณ์ผู้เชี่ยวชาญ ตามวิธีวิจัย EDFR (Ethnographic Delphi Futures Research) และกระบวนการคิด ซึ่งเป็นการผสมผสานระหว่างเทคนิคการวิจัยแบบ EFR (Ethnographic Futures Research) และเดลฟาย (Delphi) เข้าด้วยกัน ในรอบที่ 1 ด้วยการวิเคราะห์เนื้อหาและเรียบเรียงเนื้อหาตามกรอบโครงสร้างที่กำหนดไว้ โดยนำเสนอข้อมูลประกอบความเรียง และนำมาเป็นข้อมูลในการสร้างแบบสอบถามแบบตามกระบวนการ EDFR ในรอบที่ 2 ต่อไป การวิเคราะห์ข้อมูลในแบบสอบถาม ตามวิธีวิจัย EDFR ในรอบที่ 2 และ 3 ด้วยการหาค่ามัธยฐาน (Median) ค่าฐานนิยม (Mode) ค่าเฉลี่ย (Mean) และค่าพิสัยระหว่างควอไทล์ (Interquartile Range) โดยใช้โปรแกรมคอมพิวเตอร์สำเร็จรูปสำหรับการแปลความหมาย ในการรายงานสรุปผลการวิจัย

ผลการวิจัย

1.การสัมภาษณ์ผู้เชี่ยวชาญแบบมีโครงสร้างและต้นร่างรูปแบบการจัดการแข่งขันฟุตบอลนักเรียนในประเทศไทย พบว่า

1.1 รูปแบบการจัดการแข่งขันกีฬาฟุตบอลนักเรียนในประเทศไทย ควรยึดตามรูปแบบของกรมพลศึกษา แบ่งเป็นกลุ่มอายุ 12-14-16-18 ปี โดยหน่วยงานผู้รับผิดชอบในการจัดการแข่งขันกีฬาควรเป็นการกีฬาแห่งประเทศไทยร่วมกับกรมพลศึกษาและสมาคมกีฬาจังหวัด

1.2 รูปแบบการจัดการแข่งขันกีฬาฟุตบอลนักเรียนในประเทศไทย ควรจัดระบบการแข่งขันเป็นยูฟ่าแชมเปี้ยนส์ลีก (UEFA Champions League) แบบเดียวกับสมาพันธ์ฟุตบอลเอเชีย (Asian Football Confederation: AFC) โดยจัดให้เป็นรูปแบบเดียวกันทั้งประเทศ จัดการแข่งขันฟุตบอลโดยแบ่งเป็นประเภท ก ข ค ระบบลีก จัดการแข่งขันฟุตบอลโดยแบ่งเป็นระบบโซนหาตัวแทนภาคไปแข่งระดับประเทศ จัดการแข่งขันฟุตบอลโดยแบ่งเป็นระบบแบ่งสาย ระยะสั้นและระบบลีก 1 การแข่งขัน/สัปดาห์

1.3 ช่วงเวลาของการจัดการแข่งขันกีฬาฟุตบอลนักเรียนในประเทศไทย ต้องมีแผนกำหนดไว้แน่นอน และสอดคล้องกับแผนการเรียนของนักกีฬา ควรเป็น 6 เดือน ประเภทการแข่งขันลีก (league tournament)

1.4 สมาชิกหรือจำนวนทีมที่เข้าร่วมการแข่งขัน ฟุตบอลนักเรียนในประเทศไทย ประเภท ก ข ค ควรมีประเภทละ 16 ทีม ส่วนประเภททั่วไปควรมี 24 ทีม

1.5 รูปแบบการจัดการแข่งขันกีฬาฟุตบอลนักเรียนในประเทศไทย ควรแบ่งช่วงอายุผู้เล่นให้เหมือนกันทั่วประเทศ โดยระบบการจัดการแข่งขันฟุตบอลนักเรียนควรแบ่งเป็นระบบลีก

1.6 จำนวนผู้ฝึกสอนที่ปฏิบัติหน้าที่ระดับเยาวชนยังไม่เพียงพอ โดยอัตราส่วนระหว่างผู้ฝึกสอนกับนักกีฬาฟุตบอลควรเป็น 2 - 3 คน : 20 - 25 คน

1.7 มาตรฐานระดับบุคคลที่เข้าร่วมในการจัดการแข่งขันกีฬาฟุตบอลนักเรียนในประเทศไทย เช่น ผู้ตัดสิน ผู้ฝึกสอน ผู้ควบคุมการแข่งขัน ควรมีวุฒิบัตร (License) ตามที่กรมพลศึกษากำหนด จะเป็นการยกระดับการแข่งขันได้เป็นอย่างดี

1.8 การดำเนินการส่งเสริมพัฒนาผู้ฝึกสอนระดับเยาวชนสู่ระดับสากลควรต่อเนื่อง โดยกรม พลศึกษา ควรมีการวางแผนร่วมกับสมาคมฟุตบอลแห่งประเทศไทย ในการกำหนดและผลิตผู้ฝึกสอนร่วมกัน โดยกรมพลศึกษากำหนดการอบรม ระดับที่ 1 ระดับที่ 2 เมื่อผ่านปีที่ 2 จึงจะสามารถเข้าอบรมพัฒนาผู้ฝึกสอน AFC Coaching Certificate Course ระดับวุฒิบัตร C License ของสมาคมฟุตบอล

1.9 อัตราส่วนของผู้ฝึกสอนต่อผู้เล่น ในการจัดการแข่งขันกีฬาฟุตบอลนักเรียนในประเทศไทย ใน 1 ทีมควรมีผู้ฝึกสอนที่ผ่านการอบรมอย่างน้อย 1 คน ถ้ามีการจัดการแข่งขันระดับอำเภอขึ้นไปก็มีสัดส่วนผู้ฝึกสอนจำนวนมาก กรมพลศึกษาต้องมีการวางแผนในการฝึกอบรมให้เพียงพอ

1.10 ภายใน 5 ปีข้างหน้า รูปแบบการจัดการแข่งขันกีฬาฟุตบอลนักเรียนในประเทศไทย ควรมีการวางแผนร่วมกันระหว่างหน่วยงานที่เกี่ยวข้อง ได้แก่ กรมพลศึกษา สมาคมฟุตบอลแห่งประเทศไทย กระทรวงศึกษาธิการ ร่วมกันพัฒนาตามเป้าหมายที่กำหนด คือ มีรูปแบบการจัดการแข่งขันที่ได้มาตรฐาน พัฒนาผู้ตัดสิน ผู้ฝึกสอน และบุคลากรที่เกี่ยวข้องกับกีฬาฟุตบอลให้มีมาตรฐานตามเกณฑ์ที่กำหนดจะทำให้ได้นักกีฬาที่มีคุณสมบัติและผ่านการฝึกฝนที่ถูกต้อง กีฬาฟุตบอลในประเทศไทยก็จะมีฐานรากที่เข้มแข็งและยั่งยืน

2.ผลการวิเคราะห์ความคิดเห็นของผู้ตอบแบบสอบที่มีต่อรูปแบบตามการจัดการแข่งขันฟุตบอลนักเรียนในประเทศไทย พบว่า

2.1ด้านการกำหนดกลุ่มอายุของนักเรียนที่เข้าร่วมการแข่งขันฟุตบอลนักเรียนในประเทศไทย ส่วนใหญ่ให้ความเห็นว่านักเรียนที่เข้าร่วมทำการแข่งขันฟุตบอลแบ่งเป็นกลุ่มอายุ 12-14-16-18 ปีตามแบบของกรมพลศึกษา โดยคำนึงถึงหลักความเหมาะสม

2.2 ด้านหน่วยงานที่รับผิดชอบจัดการแข่งขันฟุตบอลนักเรียนในประเทศไทย ส่วนใหญ่ให้ความเห็นว่า สมาคมฟุตบอลแห่งประเทศไทย (FA) ร่วมกับกรมพลศึกษาเป็นผู้รับผิดชอบในการจัดการแข่งขันฟุตบอลนักเรียนในประเทศไทย

2.3 รูปแบบการแข่งขันฟุตบอลนักเรียนในประเทศไทย ส่วนใหญ่ให้ความเห็นว่าจัดการแข่งขันฟุตบอลโดยแบ่งเป็นประเภท ก ข ค ระบบลีกจัดการแข่งขันฟุตบอลโดยแบ่งเป็นระบบโซน ตัวแทนภาค ประเทศ จัดการแข่งขันฟุตบอลโดยแบ่งเป็นระบบแบ่งสาย ระยะสั้นและระบบลีก 1 การแข่งขัน/สัปดาห์

2.4 ด้านระยะเวลาในการดำเนินการแข่งขันฟุตบอลนักเรียนในประเทศไทย ส่วนใหญ่ให้ความเห็นว่าระยะเวลาในการดำเนินการแข่งขันฟุตบอล 4 - 5 เดือน 1 เดือน แข่ง 3 - 4 เกม ระยะเวลาในการดำเนินการแข่งขันฟุตบอลแบ่งเป็นรุ่น 12 - 14 ปี แข่ง 3 เดือนแรก รุ่น 16 - 18 ปี แข่งปลายปี สอดคล้องกับการเข้าศึกษาต่อระดับมหาวิทยาลัย ระยะเวลาในการดำเนินการแข่งขันฟุตบอล 6 เดือน โดยใช้ระบบลีก (Tournament League)

2.5 ด้านการแบ่งจำนวนสมาชิกหรือจำนวนทีมที่เข้าร่วมการแข่งขันฟุตบอลนักเรียนในประเทศไทย ส่วนใหญ่ให้ความเห็นว่าแบ่งเป็นประเภท ก ลดจำนวนทีมเป็น 12 ทีม พบกันหมดหาคุณภาพทีม แบ่งเป็นประเภท ก ข ค ทั่วไป (เพิ่มกลับมาเป็นถ้วย ง) จำนวนทีมเพิ่มขึ้น แข่งขัน เสาร์ อาทิตย์ แบ่งเป็นประเภท ก 16 ทีมพบกันหมด สนามกลาง แบ่งเป็น เขต อำเภอ จังหวัดละ 2 ทีมเข้าสู่รอบประเทศ

2.6 ด้านการจำกัดจำนวนสมาชิกหรือจำนวนทีมที่เข้าร่วมการแข่งขันฟุตบอลนักเรียนในประเทศไทย ส่วนใหญ่ให้ความเห็นว่าควรจำกัดจำนวนทีม เพื่อไปเล่นระบบลีกเล็ก (small league) 6 ทีม แต่ละภาค แล้วนำมาแข่งขันแบบลีก (Tournament League)

2.7 ด้านเกณฑ์ความรู้ผู้ฝึกสอนฟุตบอลนักเรียนในประเทศไทย ส่วนใหญ่ให้ความเห็นว่า ผู้ฝึกสอนฟุตบอลนักเรียนต้องผ่าน T License ของสมาคมกีฬาฟุตบอลแห่งประเทศไทย

2.8 ด้านอัตราส่วนของผู้ฝึกสอนต่อผู้เล่นในการทำทีมเข้าร่วมการแข่งขันฟุตบอลนักเรียนใน

ประเทศไทย ส่วนใหญ่ให้ความเห็นว่าอัตราส่วนของผู้ฝึกสอนต่อผู้เล่นเป็น 2:18 ผู้ช่วย ผู้ฝึกสอน 3 - 5 คน

2.9 ด้านแนวทางการพัฒนาคุณภาพผู้ฝึกสอนกีฬาฟุตบอลนักเรียนแห่งประเทศไทยส่วนใหญ่ให้ความเห็นว่าผู้ฝึกสอนกีฬาฟุตบอลนักเรียนต้องผ่านอย่างน้อยระดับ T License ของสมาคมกีฬาฟุตบอลแห่งประเทศไทยทุกทีม

1.10 การจัดการแข่งขันฟุตบอลนักเรียนในประเทศไทยเพื่อให้เป็นนักกีฬาเยาวชนทีมชาติ ตัวแทนทีมชาติ รวมถึงเป็นนักฟุตบอลอาชีพ ภายใน 5 ปีข้างหน้า จะต้องมีการวางแผนการทำงานร่วมกัน มีการประเมินคุณภาพการจัดการแข่งขันใน แต่ละปีเพื่อนำมาปรับปรุง มีนโยบายการพัฒนานักกีฬาในแต่ละโรงเรียน ผู้เล่นควรได้เล่นในระดับเกรดเดียวกัน และมีการจัดเป็นระบบลีกจังหวัด 1 - 2 ทีม แชมป์ รองแชมป์ ระดับโซน ระดับประเทศ

**สรุปผลการวิจัย**

รูปแบบการจัดการแข่งขันฟุตบอลนักเรียนในประเทศไทย ประกอบด้วย

1. นักเรียนที่เข้าร่วมทำการแข่งขันฟุตบอลควรเป็นกลุ่มอายุ 12-14-16-18 ปี ตามแบบของกรม พลศึกษา

2. กรมพลศึกษาเป็นผู้รับผิดชอบในการจัดการแข่งขันฟุตบอลนักเรียนในประเทศไทย

3. จัดการแข่งขันฟุตบอลโดยแบ่งเป็นประเภท ก ข ค ระบบลีก จัดการแข่งขันฟุตบอลโดยแบ่งเป็นระบบโซนตามภูมิภาค

4. ระยะเวลาในการดำเนินการแข่งขันฟุตบอล 6 เดือน โดยใช้ระบบลีก (Tournament League)

5. ทีมที่เข้าร่วมการแข่งขันฟุตบอลนักเรียนในประเทศไทยแบ่งเป็นรุ่นมัธยมศึกษาตอนต้นและมัธยมศึกษาตอนปลาย

6. ควรจำกัดจำนวนทีมเพื่อไปเล่นระบบลีกเล็ก (small league) 6 ทีม แต่ละภาค แล้วนำมาแข่งลีก (Tournament League)

7. ผู้ฝึกสอนฟุตบอลนักเรียนต้องผ่าน T License ของสมาคมกีฬาฟุตบอลแห่งประเทศไทย


8. อัตราส่วนของผู้ฝึกสอนต่อผู้เล่นเป็น 2: 18 ผู้ช่วยผู้ฝึกสอน 3 - 5 คน

9. ผู้ฝึกสอนกีฬาฟุตบอลนักเรียนต้องผ่านอย่างน้อยระดับวุฒิบัตร T License ของกรมพลศึกษา/Introduction ของสมาคมกีฬาฟุตบอลแห่งประเทศไทย


10. กรมพลศึกษา สมาคมกีฬาฟุตบอลแห่งประเทศไทย และกระทรวงศึกษาธิการ มีการวางแผนการทำงานร่วมกันและการประเมินคุณภาพการจัดการแข่งขันฟุตบอลนักเรียนแห่งประเทศไทยในแต่ละปีเพื่อนำมาปรับปรุงและพัฒนา โรงเรียนมีการพัฒนานักกีฬาในแต่ละโรงเรียนให้มีมาตรฐานด้านวิทยาศาสตร์การกีฬา โดยการจัดการแข่งขันฟุตบอลนักเรียนในประเทศไทย ควรแบ่งเป็นประเภท ก ข ค และทั่วไป จัดการแข่งขันในภาคเรียนที่ 1 และภาคเรียนที่ 2 แสดงดังภาพ

**ประเภท ก ประเภท ข ประเภท ค**

สาย ก สาย ก สาย ก



สาย ข สาย ข สาย ข



ภาพที่ 1 การจัดการแข่งขันในภาคเรียนที่ 1

**ประเภททั่วไป**



ภาพที่ 2 การจัดการแข่งขันในภาคเรียนที่ 2

**อภิปรายผลการวิจัย**

รูปแบบการจัดการแข่งขันฟุตบอลนักเรียนในประเทศไทย ประกอบด้วย 1) นักเรียนที่เข้าร่วมการแข่งขันฟุตบอลแบ่งเป็นกลุ่มอายุ 12-14-16-18 ปี ตามแบบของกรมพลศึกษา 2) กรมพลศึกษาเป็นผู้รับผิดชอบในการจัดการแข่งขันฟุตบอลนักเรียนในประเทศไทย 3) จัดการแข่งขันฟุตบอลโดยแบ่งเป็นประเภท ก ข ค ระบบลีก จัดการแข่งขันฟุตบอลโดยแบ่งเป็นระบบโซนตามภูมิภาค 4) ระยะเวลาในการดำเนินการแข่งขันฟุตบอล 6 เดือน โดยใช้ระบบลีก Tournament 5) ทีมที่เข้าร่วมการแข่งขันฟุตบอลนักเรียนในประเทศไทยแบ่งเป็นรุ่นมัธยมศึกษาตอนต้นและมัธยมศึกษาตอนปลาย 6) ควรจำกัดจำนวนทีมเพื่อไปเล่น small league 6 ทีม แต่ละภาค แล้วนำมาแข่งแบบ Tournament 7) ผู้ฝึกสอนฟุตบอลนักเรียนต้องผ่านวุฒิบัตร T License ของสมาคมกีฬาฟุตบอลแห่งประเทศไทย 8) อัตราส่วนของ ผู้ฝึกสอนต่อผู้เล่นเป็น 2 : 18 ผู้ช่วยผู้ฝึกสอน 3-5 คน 9) ผู้ฝึกสอนกีฬาฟุตบอลนักเรียนต้องมีวุฒิบัตรอย่างน้อยระดับ T License ของกรมพลศึกษา 10) กรมพลศึกษา สมาคมกีฬาฟุตบอลแห่งประเทศไทย และกระทรวงศึกษาธิการควรมีการวางแผนการทำงานร่วมกันและการประเมินคุณภาพการจัดการแข่งขันฟุตบอลนักเรียนแห่งประเทศไทยในแต่ละปีเพื่อนำมาปรับปรุงและพัฒนาได้ โรงเรียนมีการพัฒนานักกีฬาโดยใช้วิชาการด้านวิทยาศาสตร์การกีฬาการใช้บริการสนามกีฬาการเชื่อมโยงพันธมิตรธุรกิจ และการสร้างกิจกรรมกีฬาที่ให้คนมีส่วนร่วมมากๆ เพื่อให้ธุรกิจที่เกี่ยวข้องเข้าร่วมลงทุน สอดคล้องกับแนวคิดของสมาพันธ์ฟุตบอลเอเชีย (AFC) ในการพัฒนานักฟุตบอลระดับรากหญ้าและระดับเยาวชน สมาคมฟุตบอลแห่งประเทศไทยฯ (FA Thailand, 2018) ได้มีแนวทางการพัฒนาเยาวชนอายุตั้งแต่ 11 ปี ขึ้นไป โดยสมาคมฯ ได้เปิดดำเนินการให้มีศูนย์พัฒนาเยาวชนใน 3 จังหวัด คือ จังหวัดระยอง ปทุมธานี และขอนแก่น โดยศูนย์ฝึกฟุตบอลแห่งชาติหนองจอก ได้ดำเนินโครงการ “Center of Excellence” ในรุ่นอายุ 12 ปี เป็นรุ่นที่ 3 โดยมีรูปแบบ คือ พักอาศัยในศูนย์ฯ จัดการศึกษา และโภชนาการตามมาตรฐาน โดยส่งแข่งขันอย่างต่อเนื่องจนประสบความสำเร็จชนะเลิศอย่างเป็นที่น่าพอใจสำหรับรุ่นเล็กสุดของผู้หญิงในรุ่นอายุ 14 ปี ซึ่งส่งแข่งขันระดับเอเชียแบบมหกรรมที่ประเทศเวียดนาม สำหรับรุ่นอายุ 16 ปี สมาคมฯจะจัดมหกรรมฟุตบอลหญิง Second Thailand U-16 “Women Football Festival 2009” เพื่อคัดเลือกทีมชาติไทย ซึ่งเราประสบความสำเร็จเข้ารอบ 8 ทีมสุดท้ายของเอเชีย ทั้งรุ่น 16 ปี และ 19 ปี ในปี ค.ศ. 2009 ซึ่งการดำเนินการที่สอดคล้องกับสมาพันธ์ฟุตบอลเอเชีย โดยการแข่งขันฟุตบอลลีกเยาวชนแห่งชาติ เปิดโอกาสให้เด็กไทยทั่วประเทศที่สนใจฟุตบอล เริ่มลงแข่งขันตั้งแต่อายุน้อย ฝึกซ้อมฝีเท้าและเก็บเกี่ยวประสบการณ์ในการแข่งขันที่ได้มาตรฐานอย่างต่อเนื่อง สร้างเสริมประสบการณ์และทักษะให้เฉียบคม เติบโตเป็นเป็นนักฟุตบอลอาชีพคุณภาพ เสริมเขี้ยวเล็บทีมชาติไทยให้แข็งแกร่งยิ่งขึ้น และสามารถผ่านเข้าสู่การแข่งขันรอบสุดท้ายของฟุตบอลโลก รวมทั้งก้าวเป็นทีมฟุตบอลชั้นนำระดับโลกในอนาคต ทั้งนี้ การจัดการแข่งขันยังช่วยยกระดับการแข่งขันฟุตบอลไทยในทุกระดับให้ได้มาตรฐานสากล การแข่งขันมีทั้งหมด 4 รุ่น คือ รุ่นอายุไม่เกิน 13, 15, 17 และ 19 ปี แบ่งการแข่งขันเป็น 8 โซน ได้แก่ โซนภาคกลาง, กรุงเทพตะวันออก, กรุงเทพปริมณฑล, โซนภาคตะวันออก, โซนภาคตะวันตก, โซนภาคใต้, โซนภาคเหนือ และโซนภาคตะวันออกเฉียงเหนือโดยแบ่งเป็นรอบคัดเลือก รอบลีกโซนที่แข่งแบบพบกันหมด รอบแชมเปี้ยนชิพ ซึ่งการแข่งขันจะสิ้นสุดลงต้นปี 2560 สอดคล้องกับการศึกษาของ อิษฎี กุฏอินทร์ (2561) เรื่องรูปแบบ การบริหารจัดการทีมฟุตบอลทีมชาติไทยสคู่วามเป็นเลิศในการแข่งขันฟุตบอลโลก ปี ค.ศ. 2026 ผลการศึกษา พบว่า ทีมชาติไทยควรตั้งเป้าหมายในการผ่านเข้าแข่งขันในฟุตบอลโลกรอบสุดท้าย โดยเน้นการพัฒนาทีมชาติในชุดเยาวชนรุ่นอายุไม่เกิน 16 ปี โดยพัฒนาตามรูปแบบของ Thailand’s Way ซึ่งจะได้มาจากการสัมมนาผู้ฝึกสอน การวิเคราะห์จุดแข็งจุดอ่อนของนักฟุตบอลไทยเพื่อให้เกิดความได้เปรียบในการแข่งขัน โดยรูปแบบการพัฒนาทีมชาติไทยเพื่อความเป็นเลิศในฟุตบอลโลก ปี ค.ศ. 2026 ประกอบด้วย 8 องค์ประกอบคือ 1. การบริหารจัดการทีม 2. การฝึกซ้อมของทีมชาติ 3. การบริหารความสัมพันธ์กับสโมสร 4. การคัดเลือกผู้เล่น 5. การวางแผนการแข่งขัน 6. การนำวิทยาศาสตร์การกีฬาและการวิเคราะห์เกมมาใช้ 7. การบริหารศูนย์ฝึกซ้อม และ 8. การบริหารผู้ฝึกสอน ซึ่งจากการศึกษารูปแบบการบริหารจัดการของทีมฟุตบอลทีมชาติของญี่ปุ่น พบว่า สมาคมฟุตบอลญี่ปุ่นได้กำหนดเป็น 3 ยุทธศาสตร์ใหญ่ ๆ ในการพัฒนาวงการกีฬาฟุตบอลของ ญี่ปุ่น ได้แก่ 1. การสร้างกระแสนิยม 2. การพัฒนาความสามารถ 3. การพัฒนาองค์กร โดยในส่วนที่เกี่ยวข้องกับ การบริหารจัดการทีมชาติชุดใหญ่ประกอบไปด้วย 3 แผนงานคือ 1. แผนงานในด้านการพัฒนา (Development) ซึ่งจะเน้นการทำงานของคณะกรรมการฝ่ายเทคนิคของสมาคมฯ และระบบการบริหารจัดการศูนย์ฝึก โดยเน้น คุณภาพและการถ่ายโอนความรู้กันระหว่างศูนย์ฝึกแห่งชาติกับศูนย์ฝึกส่วนภูมิภาค รวมทั้งมีการประสานงานกับเจลีกและลีกระดับสูงที่นักฟุตบอลญี่ปุ่นไปแข่งขัน 2. แผนงานในการเพิ่มศักยภาพของทีมชาติญี่ปุ่น (Reinforcement of the Japan National Teams) โดยเน้นการบริหารจัดการทีมชาติทั้งชุดเยาวชนจนถึงทีมชาติชุดใหญ่ (Sugiyama, Khoo, & Hess, 2017) เพิ่มระบบการสนับสนุนนักกีฬา การประสานงานกับสโมสรต้นสังกัด สร้างสิ่งแวดล้อมที่เอื้อให้นักฟุตบอลสามารถพัฒนาและแสดงศักยภาพออกมาได้มากที่สุด 3. การแข่งขันระดับนานาชาติและการเป็นเจ้าภาพการแข่งขัน โดยเน้นการเลือกคู่แข่งขันที่มีคุณภาพเพื่อเป็นประโยชน์ ในการพัฒนาทีมชาติ มีการเสนอตัวเป็นเจ้าภาพเพื่อสร้างโอกาสในการแข่งขันและเพื่อให้แฟนฟุตบอลสนับสนุนทีมชาติ

**ข้อเสนอแนะการวิจัย**

**ข้อเสนอแนะเพื่อการนำผลการศึกษาไปใช้**

1. ผู้ฝึกสอนฟุตบอลนักเรียนจะต้องมีเกณฑ์ความรู้ตามข้อกำหนดของกรมพลศึกษา เพราะระดับเยาวชน เป็นเป้าหมายที่สำคัญในการพัฒนานักฟุตบอลระดับเยาวชน และเพิ่มผู้เล่นระดับอาชีพในอนาคต ซึ่งจะต้องได้รับความร่วมมือจากหน่วยงานทั้งสากลและท้องถิ่น สโมสรฟุตบอล โรงเรียนตามท้องถิ่นต่างๆ โดยเฉพาะการพัฒนาระยะสั้น ระยะกลาง และระยะยาวอย่างต่อเนื่อง และที่สำคัญจะเป็นข้อกำหนดที่บ่งบอกความสำคัญของสมาพันธ์ถึงความเชื่อมั่นต่อการพัฒนาเด็กและเยาวชนรวมทั้งเป็นแนวทางการพัฒนาโค้ชหรือผู้ฝึกสอนระดับเยาวชนที่จะต้องได้รับการพัฒนาควบคู่กันไปด้วย

2. ผู้ฝึกสอนกีฬาฟุตบอลนักเรียนควรมีคอร์สอบรมเพื่อให้ไปในทิศทางเดียวกัน ผู้ช่วยผู้ฝึกสอนกีฬาฟุตบอลนักเรียนต้องผ่านระดับ C License ของสมาคมกีฬาฟุตบอลแห่งประเทศไทยทุกทีม และเอดโตโนควรพัฒนาแต่ละโรงเรียนก่อนเพื่อให้เล่นระบบเดียวกัน จุดประสงค์ของสมาพันธ์ฟุตบอลเอเชีย (AFC) ในการพัฒนานักฟุตบอลระดับเยาวชนและระดับรากหญ้าให้เป็นนโยบายของหน่วยงานที่มีการพัฒนา เชิงบวกและคิดริเริ่มให้มีความสนุกสนานมีการเสริมสร้างประสบการณ์ชีวิต การมีส่วนร่วมของเยาวชนภายใต้แนวคิดของเกมส์ฟุตบอล

3. ผู้ฝึกสอนกีฬาฟุตบอลนักเรียนจะต้องคำนึงถึงโปรแกรมที่เหมาะสม และกิจกรรมที่เตรียมไว้อย่างปลอดภัย สนุกสนาน รับผิดชอบต่อสังคม ผู้ที่เกี่ยวข้องต่าง ๆ มีแนวทางในการพัฒนาร่วมกัน สำหรับด้านผู้ฝึกสอนและผู้ตัดสิน มีการอบรมและออกใบประกอบวิชาชีพ (ใบอนุญาต)

4. กรมพลศึกษา สมาคมกีฬาฟุตบอลแห่งประเทศไทย และกระทรวงศึกษาธิการ จะต้องมีการวางแผนการทำงานร่วมกันควรมีการประเมินคุณภาพการจัดการแข่งขันในแต่ละปี (Year Plan) เพื่อนำมาปรับปรุง และการพัฒนานักกีฬาในแต่ละโรงเรียน ซึ่งผู้เล่นควรได้เล่นในระดับเกรดเดียวกัน โดยมีการจัดเป็นระบบลีกจังหวัด 1-2 ทีม แชมป์ รองแชมป์ ระดับโซน ระดับประเทศ

5. การจัดการแข่งกีฬาฟุตบอลนักเรียนในประเทศไทย เพื่อให้เกิดความสำเร็จอย่างยั่งยืน โดยการจัดการแบบ Tournament ภายในประเทศก่อน และการกระจายสู่ต่างจังหวัด โดยมีการจัดแบบโซนภาค และที่สำคัญคือจะต้องมีหัวหน้าผู้ฝึกสอน 1 คน ผู้ช่วยผู้ฝึกสอน 2 คน ผู้ฝึกสอนฟิตเนส ผู้ฝึกสอนผู้รักษาประตู ผู้ฝึกสอนควรมีความรู้ระดับ T License ของกรมพลศึกษา ผู้ช่วยผู้ฝึกสอนควรมีความรู้ระดับวุฒิบัตร T License ของสมาคมกีฬาฟุตบอลแห่งประเทศไทย

6. รัฐบาลโดยการกีฬาแห่งประเทศไทย กระทรวงศึกษาธิการ ควรสนับสนุนให้กีฬาฟุตบอล อยู่ในหลักสูตรการศึกษาขั้นพื้นฐาน และสนับสนุนกิจกรรมฟุตบอลในโรงเรียนอย่างต่อเนื่องทั้งในระดับภูมิภาค  
และระดับชาติ พัฒนาเพิ่มศักยภาพบุคลากรในโรงเรียนให้มีความรู้ด้านฟุตบอล สามารถถ่ายทอดให้นักเรียนได้

ข้อเสนอแนะเพื่อการศึกษาครั้งต่อไป

1. ควรมีนำรูปแบบการจัดการแข่งขันกีฬาฟุตบอลนักเรียนที่ได้จากการวิจัยไปใช้ และติดตามประเมินผลเพื่อการพัฒนาต่อไป

2. ควรมีการศึกษาการรูปแบบการจัดการแข่งขันกีฬาในประเภทอื่น ๆ ที่มีลักษณะใกล้เคียงกัน เช่น รูปแบบการจัดการแข่งขันกีฬาฟุตซอลนักเรียนในประเทศไทย

เอกสารอ้างอิง

นนชัย ศานติบัตร. 2550. *การนำเสนอรูปแบบการพัฒนาฟุตบอลอาชีพในประเทศไทย*. ดุษฎีนิพนธ์ครุศาสตร์ดุษฎีบัณฑิต, สาขาพลศึกษา,บัณฑิตวิทยาลัยจุฬาลงกรณ์มหาวิทยาลัย.

อิษฎี กุฏอินทร์. 2561. รูปแบบการบริหารจัดการทีมฟุตบอลทีมชาติไทยสู่ความเป็นเลิศในการแข่งขันฟุตบอลโลก ปี ค.ศ. 2026. *วารสารฉบับภาษาไทยสาขามนุษย์ศาสตร์ สังคมศาสตร์และศิลปะ, 11*(3) :220-237.

FA Thailand. 2018. *รายงานการพัฒนาเยาวชนตั้งแต่รากหญ้าจนถึงระดับสูง โดยสมาคมกีฬาฟุตบอลแห่งประเทศไทยฯ กับ บริษัท เอคโคโน เมธอด ซอคเกอร์ เซอร์วิส.* สืบค้นเมื่อ 31 ธ.ค. 2018, สืบค้นจาก <http://fathailand.org/news/3436>

Sugiyama, M., Khoo, S. & Hess, R.2017.Grassroots Football Development in Japan, The International. *Journal of the History of Sport,* DOI: 10.1080/09523367.2017.1340881